4. klase

Tēma: Konfliktu risināšana

1. nodarbība - Tu esi ezis vai degunradzis?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kas ir konflikts, un noteikt konfliktu cēloņus;
* cik liela nozīme ir draudzībai, lai mēs justos laimīgi un drošībā,
* kā cilvēki izvēlas draugus un sadraudzējas;

***Skolēnam sāk veidoties morālais ieradums***

* noteikt šķēršļus konfliktu risināšanai un pozitīvas risinājumu stratēģijas;
* definēt, kas ir konflikts, un noteikt konfliktu cēloņus.

**Atslēgvārdi:** konflikts, atrisināt, strīds, sakāpināt, mazināties.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa | Mīlestība, patiesība, harmonija, saskaņa  |
| Tikumi | Laipnība, godīgums, taisnīgums, savaldība  | Pašiedziļināšanās, pazemība, draudzīgums |

**Mācību materiāli:**

* *PowerPoint* prezentācija “Tu esi ezis vai degunradzis?”.
* Darba lapa “Tu esi ezis vai degunradzis?” (1. materiāls). Katram skolēnam  uz nodarbību tiek izdrukāta sava darba lapa.

**Atslēgas jautājumi:**

1. Kas tev nāk prātā, dzirdot vārdu “konflikts”?
2. Vai vari definēt, kas ir konflikts?
3. Vai konflikts vienmēr ir negatīvs?
4. Kad tu esi piedzīvojis konfliktu? Kā tu to atrisināji? Kā tu juties?
5. Kāda rīcība sakāpina vai mazina konfliktu?
6. Tu esi ezis vai degunradzis?
7. Kā sevis pazīšana palīdz labāk atrisināt konfliktu?

Mācību aktivitātes

Ierosme. Kas ir konflikts? (ieteicamais laiks 5 min.)

**[2. slaids]** Skolotājs uzraksta uz tāfeles vārdu “konflikts” un lūdz bērnus nosaukt asociācijas un/vai sinonīmus.

* Vai tie visi ir negatīvi?
* Vai konflikts vienmēr ir slikts?

**[3. slaids]** Skolotājs ļauj skolēniem izdomāt definīciju vārdam “konflikts”. Skolotājs uzsver, ka konflikts ir normāla un nenovēršama parādība jebkurās attiecībās. Tomēr tai nav vienmēr jābūt negatīvai pieredzei. Var parādīt Ronalda Reigana citātu prezentācijā.

1. aktivitāte. Personīgā pieredze (ieteicamais laiks 10 min.)

**[4. slaids]** Skolotājs uzsver, ka visi ir piedzīvojuši konfliktu. Skolotājs uzraksta uz tāfeles vārdus: kur, kurš, kas un sajūtas. Aiciniet bērnus pāros izstāstīt savu konflikta pieredzi, t.i., kur tas notika, kurš bija iesaistīts, kas notika beigās un kādas bija sajūtas! Dodiet katram bērnam 2-3 minūtes laika, lai izstāstītu savu stāstu! Tad bērniem jāmainās. Visa klase kopā pārrunājiet, kas izraisa konfliktus!

2. aktivitāte. Tu esi ezis vai degunradzis? (ieteicamais laiks 10 min.)

**[5. slaids]** Skolotājs pastāsta par to, ka mūsu personība ietekmē veidu, kā mēs instinktīvi reaģējam uz konfliktu. Skolotājs parāda bērniem attēlu ar ezi un degunradzi (var degunradža vietā rādīt lāci).

Kolēģu komentāri:

“Var parādīt bērniem video ar ezi un degunradzi savvaļā, lai piesaistītu uzmanību un radītu priekšstatu par šo dzīvnieku uzvedību.”.

Skolotājs var parādīt īsus video ezi un degunradzi savvaļā:

* par degunradzi [0:15] <https://www.youtube.com/watch?v=R02QrS2aCDM>
* par ezi [no 0:38 – 0:50] <https://www.youtube.com/watch?v=DAj17LMjzGA>

**[6. slaids]** Skolotājs piedāvā bērniem piedalīties diskusijā un apskatīt jautājumus slaidā.

* Ko dara ezis, kad sajūt apdraudējumu?
* Ko dara degunradzis?
* Kā, tavuprāt, cilvēks ar “eža” personību reaģē uz konfliktu? (Izvairīšanās, klusēšana, pasīvā agresija.)
* Kā reaģē “degunradzis"? (Kliegšana, fiziska reakcija, emocionalitāte.)
* Kādi ir šo pieeju iespējamie ieguvumi?
* Kādas ir šo abu pieeju problēmas un/vai ierobežojumi?
* Kādi tikumi būtu jāattīsta katra tipa cilvēkam?

*2. aktivitātei nepieciešams darba lapas (1. materiāls) 1. uzdevums.*

Skolotājs lūdz bērnus pie eža un degunradža attēliem pierakstīt dažādas katra tipa reakcijas uz konfliktsituāciju. Tad aiciniet bērnus pārdomāt, kura tipa cilvēki ir viņi! Kā sevis pazīšana palīdz mums risināt konfliktsituācijas?

Kopīgā noslēguma apspriede. Refleksija (ieteicamais laiks 10 min.)

**[7. slaids]** Skolotājs pajautā: **“**Kādi tikumi nepieciešami, lai atrisinātu konfliktu?**”** Skolotājs lūdz bērnus nosaukt vienu tikumu, kas viņiem piemīt, un vienu tikumu, ko viņi vēlētos attīstīt, lai efektīvāk risinātu konfliktus.